**Nemzeti Tehetség Program**

**Az NTP-STEM-23-0011 azonosító számú projekt beszámolója**

**1) Program célkitűzései voltak**

Célunk volt minél szélesebb körű természettudományos kutatási lehetőségek bemutatása, valamint az ELTE TTK-n folyó oktatási és kutatási munkába betekintést adni gimnazista diákoknak. A programban résztvevő diákok beszámolója alapján egyértelmű, hogy sokan kedvet kaptak a bemutatkozó foglalkozásink során az ELTE TTK képzéseire való jelentkezéshez, ennek hatására sokan a 2024/2025. tanévben az ELTE elsőéves hallgatójaként kezdték meg felsőfokú tanulmányaikat. Biztosak vagyunk abban, hogy az elmúlt egy éves nálunk töltött idő megalapozta az egyetemi tanulmányaikat, azzal például, hogy tudományos diákköri munkájuk, szakdolgozati munkájuk a most megkezdett projektmunkájuk folytatása lesz.

Az ELTE TTK Sansz Tehetségprogramba összesen 117 diák jelentkezett 2023 őszén, akik kiemelten érdeklődnek a természettudományok iránt. A Sansz Tehetségprogramot az ELTE TTK Talentum Program mintájára hoztuk létre, egy szélesebb diákközönséget célozva, illetve kiemelt figyelmet fordítva a lányok utánpótlásnevelésére a természettudományokban. Az ELTE Természettudományi Karán futó mindkét tehetségprogram célja a természettudományok területén eredményes és sikeres középiskolás diákok felkarolása, mentorálása és számunkra speciális ismeretátadás célzott jelleggel.

A jelentkezett diákok közül 73 fő lány volt, így megvalósult a pályázati feltétel. A program résztvevői között voltak látás- és mozgássérült diákok is. A résztvevők közül 51 fő jelentkezett kutatási projektmunkára is, a többiek részt vettek a program keretében szervezett tudományos rendezvényeken. Programjainkon videófelvételeket készítettünk, vagy „stream” előadás formájában közvetítettük azoknak a diákoknak, akik nem tudtak részt venni személyesen a programokon.

Mivel az ország minden részéről jelentkezhettek diákok, ezért a kapcsolattartást rugalmasan kezeltük. Kifejezetten erre a célra létrehoztunk egy MS Teams csoportot, ahová minden diákot meghívtunk. A videókat az ELTE TTK Teams-csoportjában, illetve egy zárt Youtube-csatornán osztottuk meg a diákokkal. A program rendezvényeiről is főként a Teams-csoportban, illetve email-ben tájékoztattuk a diákokat. Mivel a programok nem voltak nyilvánosak bárki számára, ezért azokat zárt Teams csoportban osztottuk meg a diákokkal.

**2) A program munkatervében tervezett foglalkozások, rendezvények megvalósulása**

***Ismerkedés az ELTE TTK épületeivel***

2023. szeptember 29. – ELTE TTK

A Sansz Tehetségprogram hivatalos nyitórendezvénye előtt, az ELTE TTK intézetei által szervezett Kutatók Éjszakája programsorozat előadásait, bemutatóit járhatták végig, illetve ismerkedhettek meg épületeinkkel a programra jelentkezett diákok Dr. Zsákai Annamária programvezetővel. Ezen túlmenően a diákok részt vehettek a Kutatók Éjszakája programsorozat ELTE TTK-n megrendezett eseményein: több, mint 80 féle tudományos előadás, bemutató és kísérlet közül választhattak a résztvevők.

***Nyitórendezvény***

2023. november 10. – ELTE TTK, Ortvay terem

A rendezvényen dr. Müller Viktor dékánhelyettes úr köszöntötte a Sansz és Talentum Tehetségprogramokba jelentkezett diákokat, családtagjaikat és az ELTE TTK intézetek képviselőit. A köszöntő után a Kar intézeteinek képviselői röviden ismertették az tudományos programokat, amelyekkel várták a diákokat a 2023/2024. tanévben: dr. Jakobi Ákos központvezető a Földrajz- és Földtudományi Intézet Földrajztudományi Központja, dr. Miklósi Ádám intézetigazgató a Biológiai Intézet, dr. Horváth Ákos TDK-felelős a Fizikai és Csillagászati Intézet, dr. Tímár Gábor központvezető a Földrajz- és Földtudományi Intézet Földtudományi Központja, dr. Szalai István intézetigazgató a Kémiai Intézet és dr. Zempléni András igazgatóhelyettes a Matematikai Intézet nevében. Az eseményt élőben közvetítettük a vidéki résztvevők számára egy zárt Youtube felületen: <https://youtube.com/live/dttiEw9EWF8?feature=share>

***ELTE TTK Természetrajzi Múzeumának TÉLVÁRÓ programja***

2023. november 23. – ELTE TTK, Természetrajzi Múzeum

A Programban részt vevő diákok és családjaik számára is nyitott volt az ELTE TTK Természetrajzi Múzeumának TÉLVÁRÓ programja, amely programon számos diák érkezett családjával, vettek részt a Múzeumpedagógiai foglalkozáson.

***ELTE TTK Biológiai Intézet bemutatkozása***

2023. november 23. – ELTE TTK, online előadás

Dr. Kovács M. Gábor igazgatóhelyettes úr bemutatta a Program diákjai számára a Biológiai Intézet képzéseit, az intézetben folyó kutatási projekteket, valamint röviden mesélt a biológusi szakmáról.

***ELTE TTK Földtudományi alapszak bemutatkozása***

2023. december 6. – ELTE TTK, online előadás

Dr. Tímár Gábor központvezető mutatta be a földtudományi alapszakot, majd az előadása után egy kötetlen beszélgetés keretében válaszolt a diákok a kérdéseire.

***ELTE TTK Nyílt napi programjainak megtekintése***

2022. december 12. - ELTE TTK, Gömb aula, Természetrajzi Múzeum

Az ELTE TTK intézeteinek nyílt napi programjaira hívtuk meg a Sansz Tehetségprogram diákjait is, akikkel csoportosan jártuk végig a bemutatókat, előadásokat, illetve laboratóriumi foglalkozásokon is részt vehettek.

***ELTE TTK Földtudományi alapszak bemutatkozása***

2024. február 1. – ELTE TTK, online előadás

Dr. Jakobi Ákos központvezető mutatta be a diákoknak a földrajz alapszakot, válaszolt a felmerült kérdésekre.

***Projektmunkák***

2024. februárjában elindítottuk a diákok projektmunkáit. Az ELTE TTK intézetei tudományos témákat hirdettek, amely témákra jelentkezhettek a diákok kutatási céllal. Minden diák a maga érdeklődési körének megfelelő kutatási témát válaszhatott. A projektmunkákat az intézetek egyetemi mentortanárai vezették, a projektmunkák esetében általában egy-egy témára két-három diák jelentkezett, de volt példa arra is, hogy egy diák önállóan vállalt egy témát. A projektmunkák a téma szakirodalmának áttekintésével kezdődtek. A projektekhez kapcsolódó szakirodalmi tételek áttekintése után számos esetben a diákok az intézetekben folyó kutatásokba is bekapcsolódhattak. A többi téma esetében a témához kapcsolódó laborgyakorlatok, kísérletek, vizsgálatok megtekintésére volt lehetősége a hallgatóknak. Néhány projektmunka esetében a diákok és mentortanáraik is úgy tervezik, hogy folytatják a megkezdett, közös munkát a 2024/2025. tanévben, akár úgy, hogy már egyetemünk hallgatóiként veszik fel a kapcsolatot mentoraikkal, vagy az új tanévre tervezett Talentum és Sansz Tehetségprogramok folytatásában, a jól bevált, gimnazista diák – mentortanár kapcsolatban. Az éves projektmunkáról a diákok egy tudományos zárókonferencia keretében számoltak be jóniusban.

***ELTE TTK Matematikai Intézet bemutatkozása***

2024. február 26. – ELTE TTK, online előadás

Dr. Simon Péter intézetigazgató úr mutatta be a diákoknak a Matematikai Intézetet az online előadás során.

***Az „Agykutatás hete” programsorozat keretében az Agykutatás Napjai Budapesten c. program bemutatóinak megtekintése***

2024. március 13-14. – ELTE TTK, biológia épület aulája

A Programban részt vevő diákokat az ELTE TTK Sansz Program mentorai vezették végig a rendezvény érdekes helyszínein, illetve kísérték el a programban résztvevők számára foglalt előadásokra.

***Terepgyakorlat***

2024. május 25. – Csákvár, Haraszt-hegyi tanösvény

Dr. Standovár Tibor tanszékvezető docens (ELTE TTK, Növényrendszertani, Ökológiai és Elméleti Biológiai Tanszék) és dr. Szövényi Gergely adjunktus (ELTE TTK, Állatrendszertani és Ökológiai Tanszék) ökológusai vezetésével a diákok megismerhették a tanösvény jellegezes állat- és növényvilágát, a leggyakoribb fajok felismerését segítő morfológiai jellegekkel ismerkedhettek meg, illetve a tájegység természetvédelmi szempontjairól, programjairól tartottak ökológus kollégáink nekik előadást.

***Talentum tudományos nyári tábor***

2024. május 24-27. – ELTE TTK

A nyári projekthétre jelentkezett diákok 4 napon keresztül reggel 9-től délután 2-ig folyamatosan tudományos programokon vehettek részt: volt laboráltatgatás, gyakorlati bemutató, előadás az ELTE TTK Biológiai, Fizikai- és Csillagászati, Földrajz- és Földtudományi, Kémiai Intézeteiben és Természetrajzi Múzeumában. A táborban résztvevőknek ellátást biztosítottunk.

***ELTE TTK Roadshow***

Az ELTE TTK Sansz Program keretében 3 vidéki iskolát kerestünk fel a tanévben, hogy Karunk képzéseit, a képzések során elsajátítható szakmákat a diákoknak bemutathassuk. A győri Révai Miklós Gimnázium és Kollégiumban és a dunaújvárosi Pannon Oktatási Központ Gimnáziumában tartottunk a középiskolásoknak bemutatókkal színesített előadásokat. A vajszlói Kodolányi János Általános Iskola végzős diákjainak pedig azért tartottuk fontosnak, hogy beszélhessünk képzéseinkről, mert a nagyon hátrányos helyzetű kistérség egyik legnagyobb létszámú iskolájáról van szó, a gyerekek jelentős része gondolkodik továbbtanulásban, viszont viszonylag kis százalékuk tud csak (szocioökonómiai feltételek, motiváció, utazási nehézségek stb. miatt) végül a környék középiskoláiban továbbtanulni. Ebben az esetben a középiskolai továbbtanulás és annak felsőoktatási intézményben történő folytatása volt a fő témánk a gyerekeknek tartott interaktív foglalkozások során.

***Program zárórendezvénye***

2023. június 28. – ELTE TTK, Eötvös terem

A diákok számára egy tudományos zárókonferenciát szerveztünk, amelyen projektmunkában résztvevő diákok mutatták be a február óta végzett munkájuk eredményeit prezentáció formájában, illetve tudományos poszter formájában. A diákok közül több, mint 20-an-an élő előadásban, 4-en előre rögzített videóban, többiek pedig posztereken foglalták össze eredményeiket a diáktársaik, mentortanáraik, családtagjaik és a program szervezői által alkotott közönségnek. A konferencia állófogadással zárult.  
Az esemény élő közvetítése: <https://youtube.com/live/YtcuiHL5SSo?feature=share>

**3) Köszönet**

Ezúton is szeretnénk köszönetünket kifejezni a program feltételeinek megteremtéséért a Nemzeti Tehetség Programnak és az ELTE Természettudományi Karának a kutatási feltételek biztosításáért!

Pályázati azonsító: NTP-STEM-23-0011.

Budapest, 2024. szeptember 15.